અંધેરીમાં ઇન્ટીરિયર ડિઝાઇનના બિઝનેસ સાથે સંકળાયેલા અને કાંદિવલીના મહાવીરનગરમાં રહેતા જીવિકાના પપ્પા હેમંત મિસ્ત્રીએ ‘મિડ-ડે’ને કહ્યું હતું કે ‘મારી દીકરીનું લોહી એટલુંબધું વહી ગયું હતું કે ગઈ કાલે તેનું ઑપરેશન કરતાં પહેલાં લોહી ચડાવવું પડ્યું હતું. ડૉક્ટરના રિપોર્ટમાં હિમોગ્લોબિનનું લેવલ છ ગ્રામ પ્રતિ ડેસિલીટર જેટલા નીચા સ્તરે આવી ગયું હતું, જીવિકાની ઉંમરના બાળકોમાં એ ૧૪ના લેવલ પર હોવું જોઈએ. એ સૂચવે છે કે મારી દીકરીની જિંદગી સામે ખતરો ઊભો થયો હતો. સ્કૂલ-મૅનેજમેન્ટની અમાનવીય હરકતને કારણે અમે ગઈ કાલે કાંદિવલી પોલીસ-સ્ટેશનમાં સ્કૂલ-મૅનેજમેન્ટ અને ટીચર સામે ફરિયાદ નોંધાવી છે. તેની ટચલી આંગળીનો નખ સુધીનો ભાગ કપાઈ ગયો હતો ત્યાં ગઈ કાલે ડૉક્ટરે ઑપરેશન કર્યું છે. જો કૉસ્મેટિક સર્જરી નહીં કરાવીએ તો લાઇફ-ટાઇમ આ આંગળી કપાયેલી રહેશે. મારી પત્ની રેખાને આ ઘટનાથી આઘાત લાગ્યો છે. મારી મોટી દીકરી દિલિશા સેકન્ડ સ્ટાન્ડર્ડમાં આ જ સ્કૂલમાં અભ્યાસ કરે છે. અમને બે વર્ષનો એક દીકરો પણ છે.’